CELEX: 52021PC0138
Language: mt
Date: 2021-03-23 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tal-Angola dwar il-faċilitazzjoni tal-investiment

IL-KUMMISSJONI EWROPEA
            Brussell, 23.3.2021
            COM(2021) 138 final
            Rakkomandazzjoni għal
            DEĊIŻJONI TAL-KUNSILL 
            li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tal-Angola dwar il-faċilitazzjoni tal-investiment
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Fid-19 ta’ Diċembru 2019, il-Kunsill adotta d-deċiżjoni
                  1
                li temenda d-direttivi ta' negozjati għan-negozjar ta' Ftehimiet ta' Sħubija Ekonomika (FSE) mal-pajjiżi u r-reġjuni Afrikani, tal-Karibew u tal-Paċifiku (AKP), sa fejn dawn jaqgħu fil-kompetenza tal-Unjoni (“id-direttivi ta’ negozjati tal-2019”). Dawk id-direttivi ta’ negozjati ġodda aġġornaw il-mandat wiesa’ u d-direttivi ta’ negozjati maħruġa mill-Kunsill fit-12 ta’ Ġunju 2002 (9930/02). 
            
            
               Skont l-ewwel paragrafu tat-taqsima 6.2 tad-direttivi ta’ negozjati emendati, huwa ddikjarat: “Investiment. F'konformità mal-objettiv li “jitnaqqas u eventwalment jinqered il-faqar konsistenti mal-objettiv ta' żvilupp sostenibbli” (u fir-rigward tal-Artikoli 1, 29, 75 sa 78, u tal-Anness II tal-Ftehim ta’ Cotonou u d-dispożizzjonijiet rilevanti tal-ftehim suċċessur tiegħu, ladarba jkun applikabbli) il-partijiet jaqblu li jistabbilixxu qafas regolatorju li għandu jiffaċilita, itejjeb u jistimula investiment sostenibbli ta' benefiċċju reċiproku bejniethom, filwaqt li jqisu l-inizjattivi multilaterali dwar il-faċilitazzjoni tal-investiment. Dan il-qafas ser ikun ibbażat fuq prinċipji ta' nondiskriminazzjoni, ftuħ, trasparenza u stabbiltà. Il-partijiet ser irawmu l-iżvilupp ta' ambjenti ta' investiment attraenti u stabbli billi jappoġġaw regoli stabbli u trasparenti għall-investituri, u jfittxu li jtejbu l-inklużjoni finanzjarja u l-aċċess għall-finanzi.”
            
            
               L-Angola għadha mhijiex parti mill-FSE bejn l-UE u l-grupp tal-SADC aderenti mal-FSE
                  2
                u dak il-ftehim ma fihx dispożizzjonijiet dwar il-faċilitazzjoni tal-investiment. 
            
            
               F’dikjarazzjoni konġunta
                  3
                datata t-8 ta’ Settembru 2020, il-Viċi President Eżekuttiv tal-Kummissjoni Ewropea, Valdis Dombrovskis u l-Ministru tal-Kummerċ u l-Industrija tal-Angola, Victor Fernandes, ħarġu dikjarazzjoni konġunta li tikkonferma “l-intenzjoni tagħhom li jibdew diskussjonijiet esploratorji dwar ftehim ta’ investiment bejn l-UE u l-Angola, minbarra l-FSE, li jiffoka fuq il-faċilitazzjoni tal-investiment.”
            
            
               Skont id-direttivi ta’ negozjati eżistenti kif aġġornati fl-2019, il-Kummissjoni hija awtorizzata mill-Kunsill biex tinnegozja, mal-pajjiżi u r-reġjuni tal-AKP, Ftehimiet ta’ Sħubija Ekonomika li jkopru firxa wiesgħa ta’ suġġetti, inklużi dispożizzjonijiet relatati mal-faċilitazzjoni tal-investiment
                  4
               . Fid-dawl ta’ dan, u tar-rieda min-naħa tal-Angola li tinnegozja ftehim mal-UE dwar din il-kwistjoni, il-Kummissjoni tirrakkomanda l-ftuħ ta’ negozjati mal-Angola għal ftehim dwar il-faċilitazzjoni tal-investiment. Sabiex jiġu ggarantiti l-koerenza u l-konsistenza man-negozjati dwar il-faċilitazzjoni tal-investiment ma’ pajjiżi oħra tal-AKP, jenħtieġ li n-negozjati mal-Angola jitmexxew abbażi tad-dispożizzjonijiet tad-direttivi ta’ negozjati tal-2019, relatati mal-faċilitazzjoni tal-investiment (l-ewwel paragrafu tat-taqsima 6,2). 
            
            
               L-objettiv ġenerali ta’ dan il-Ftehim ikun li jtejjeb il-klima tal-investiment u jiffaċilita l-mobilizzazzjoni u ż-żamma tal-investiment bejn il-Partijiet abbażi ta’ regoli, miżuri u proċeduri moderni u simplifikati relatati mal-investiment dirett barrani. B’hekk, il-ftehim ikun jippromwovi l-iżvilupp sostenibbli, it-tkabbir ekonomiku u l-ħolqien tal-impjiegi, u jsaħħaħ ir-relazzjoni bilaterali fl-investimenti bejn l-UE u l-Angola. Il-ftehim ikun jipprovdi wkoll pjattaforma solida minn fejn jikkontribwixxi għad-diversifikazzjoni tal-ekonomija tal-Angola u l-integrazzjoni tagħha fl-ekonomija globali.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               L-objettivi imsemmija hawn fuq huma konsistenti mat-Trattat dwar l-Unjoni Ewropea (TUE) li jistipula li jenħtieġ li l-UE “tinkoraġġixxi l-integrazzjoni tal-pajjiżi kollha fl-ekonomija dinjija, permezz tat-tneħħija gradwali tar-restrizzjonijiet fuq il-kummerċ internazzjonali”
                  5
               . 
            
            
               L-objettivi huma wkoll kompletament konformi mal-objettivi tal-Ftehim ta’ Cotonou u l-ftehim suċċessur tiegħu, u l-prinċipji ġenerali promossi fih. 
            
            
               Huwa wkoll konformi mal-istrateġija komprensiva tal-UE mal-Afrika
                  6
                li “pproponiet li l-UE tiżviluppa arranġamenti aktar ambizzjużi biex tiffaċilita, tiġbed u tappoġġa l-investiment fl-Afrika.”
            
            
               Din il-proposta tkun tikkomplementa wkoll in-negozjati li jinsabu għaddejjin bħalissa dwar “Faċilitazzjoni tal-Investiment għall-Iżvilupp” li qed isiru fl-Organizzazzjoni Dinjija tal-Kummerċ.
            
            
               •Konsistenza ma’ politiki oħra tal-Unjoni
            
            
               
                  L-objettivi huma konsistenti ma’ politiki oħra tal-UE, b’mod partikolari l-politika tal-iżvilupp tal-UE.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika proċedurali għal dan l-Att hija l-Artikolu 218(3) u (4) tat-TFUE. Meta l-Kummissjoni tirrakkomanda n-negozjar ta’ ftehim internazzjonali, ma tindikax il-bażi ġuridika sostanzjali.
               
            
            
               •Sussidjarjetà (għall-kompetenza mhux esklużiva) 
            
         
         
            
               
                  Is-suġġett tan-negozjati previsti jirrigwarda essenzjalment il-politika kummerċjali komuni. Skont l-Artikolu 5(3) tat-TUE, il-prinċipju tas-sussidjarjetà ma japplikax fl-oqsma tal-kompetenza esklużiva tal-UE. Il-politika kummerċjali komuni hija mniżżla fost l-oqsma ta’ kompetenza esklużiva tal-Unjoni fl-Artikolu 3 TFUE. Din il-politika tinkludi n-negozjar ta’ ftehimiet kummerċjali skont, inter alia l-Artikolu 207 TFUE.
               
               
                  Ir-rakkomandazzjoni tal-Kummissjoni hija konformi mal-prinċipju tal-proporzjonalità, peress li l-konklużjoni ta’ ftehim internazzjonali hija l-istrument ewlieni biex isir impenn favur drittijiet u obbligi reċiproċi ma’ suġġett tad-dritt internazzjonali bħal pajjiż barrani.
               
            
            
               •Għażla tal-istrument
            
            
               
                  Deċiżjoni tal-Kunsill tal-Unjoni Ewropea.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Minn Ġunju sa Novembru 2020, il-Kummissjoni wettqet konsultazzjoni pubblika
                     7
                   fejn talbet il-kontribut tal-Parlament Ewropew, tal-Istati Membri, tal-partijiet ikkonċernati u tas-soċjetà ċivili għal rieżami tal-politika kummerċjali tal-Unjoni Ewropea, inkluż dwar modi kif jistgħu jissaħħu r-relazzjonijiet kummerċjali u ta’ investiment tal-UE mal-pajjiżi ġirien u mal-Afrika.
               
               
                  Il-Kummissjoni regolarment tikkonsulta mal-partijiet ikkonċernati, fost l-oħrajn fil-Grupp ta’ Esperti dwar il-Ftehimiet Kummerċjali
                     8
                   u d-Djalogu tas-Soċjetà Ċivili
                     9
                  .
               
            
            
               •Ġbir u użu tal-għarfien espert
            
            
               
                  Din il-proposta tiddependi fuq għarfien espert estern miġbur fil-kuntest ta’ proġett imwettaq mill-Bank Dinji u kkummissjonat mill-Kummissjoni Ewropea. Ir-rapporti identifikaw b’mod partikolari li l-investituri
                     10
                   ppreżentaw, bħala fatturi kritiċi li jaffettwaw id-deċiżjonijiet ta’ investiment tagħhom f’pajjiżi li qed jiżviluppaw, in-nuqqas ta’ trasparenza u prevedibbiltà fit-trattament ma’ aġenziji pubbliċi, il-bidla f’daqqa fil-liġijiet u r-regolamenti, u d-dewmien biex jinkisbu permessi u approvazzjonijiet tal-gvern. Dawn huma l-oqsma li jkunu koperti mill-proposta.
               
            
            
               •Valutazzjoni tal-impatt
            
            
               
                  Id-Deċiżjoni tal-Kunsill dwar id-direttivi ta’ negozjati tal-2019 diġà kopriet il-faċilitazzjoni tal-investiment li għandha tiġi nnegozjata mal-pajjiżi u r-reġjuni tal-AKP. Id-Deċiżjoni preżenti hija rekwiżit proċedurali li fiha nnifisha mhux se jkollha impatt addizzjonali fil-konfront tad-Deċiżjoni tal-Kunsill għad-direttivi ta’ negozjati tal-2019. 
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  L-inizjattiva tirrispetta kompletament il-Karta tad-Drittijiet Fundamentali tal-Unjoni Ewropea.
               
            
            
               4.IMPATT FUQ IL-BAĠIT
            
            
               
                  Il-proposta ma għandha l-ebda impatt fuq il-baġit.
               
            
         
         
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti ta’ monitoraġġ, evalwazzjoni u rapportar
            
            
               
                  Mhux applikabbli.
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Aspetti proċedurali
            
            
               Il-Kummissjoni se tinnegozja f’isem l-UE. F’konformità mal-Artikolu 218(4) TFUE, huwa ssuġġerit li l-Kunsill tal-Unjoni Ewropea jaħtar kumitat speċjali li jrid jiġi kkonsultat matul in-negozjati.
            
            
               Il-Parlament Ewropew se jinżamm infurmat fl-istadji kollha tal-proċedura, konformi mal-Artikolu 218(10) TFUE. 
            
            
               Il-Kummissjoni se tippubblika din ir-Rakkomandazzjoni hekk kif tiġi adottata. 
            
            
               Il-Kummissjoni tirrakkomanda li l-awtorizzazzjoni ssir pubblika hekk kif tiġi adottata mill-Kunsill. 
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tal-Angola dwar il-faċilitazzjoni tal-investiment
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 218(3) u (4) tiegħu, 
            
            
               Wara li kkunsidra r-rakkomandazzjoni tal-Kummissjoni Ewropea, 
            
            
               Billi:
            
            
               (1)Jenħtieġ li jinfetħu negozjati bil-ħsieb li jiġi konkluż ftehim dwar il-faċilitazzjoni tal-investiment mal-Angola.
            
            
               (2)Id-Deċiżjoni tal-Kunsill (UE) 2020/13
                  11
                emendat id-direttivi ta' negozjati għan-negozjar ta' Ftehimiet ta' Sħubija Ekonomika mal-pajjiżi u r-reġjuni Afrikani, tal-Karibew u tal-Paċifiku (AKP), sa fejn dawn jaqgħu fil-kompetenza tal-Unjoni.
            
            
               (3)Sabiex jiġu ggarantiti l-koerenza u l-konsistenza fin-negozjar dwar il-faċilitazzjoni tal-investiment ma’ pajjiżi oħra tal-AKP, jenħtieġ li n-negozjati mal-Angola jsiru abbażi tad-direttivi ta’ negozjati relatati mal-faċilitazzjoni tal-investiment stabbiliti fid-Deċiżjoni (UE) 2020/13,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, ftehim dwar il-faċilitazzjoni tal-investiment mar-Repubblika tal-Angola. 
            
            
               Artikolu 2 
            
            
               Id-direttivi ta’ negozjati huma stabbiliti fl-ewwel paragrafu tat-taqsima 6.2 tal-addendum tad-Deċiżjoni (UE) 2020/13. 
            
            
               Artikolu 3 
            
            
               In-negozjati għandhom isiru b'konsultazzjoni ma' [l-isem tal-kumitat speċjali jiddaħħal mill-Kunsill]. 
            
            
               Artikolu 4 
            
            
               Din id-deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill (UE) 2020/13 tad-19 ta' Diċembru 2019 li temenda d-direttivi ta' negozjar għan-negozjati ta' Ftehimiet ta' Sħubija Ekonomika mal-pajjiżi u r-reġjuni Afrikani, tal-Karibew u tal-Paċifiku, sa fejn dawn jaqgħu taħt il-kompetenza tal-Unjoni, ĠU L 6, 10.1.2020, p. 101–111
               
               
                  
                     (2)
                  
                        L-Angola tinsab fil-proċess li tingħaqad mal-FSE eżistenti bejn l-UE u l-Grupp tal-SADC aderenti mal-FSE (li attwalment jinkludi lill-Botswana, l-Eswatini, il-Lesoto, il-Mozambique, in-Namibja, u l-Afrika t’Isfel)
               
               
                  
                     (3)
                  
                        https://eeas.europa.eu/headquarters/headquarters-homepage/84859/5th-angola-eu-ministerial-meeting-joint-way-forward_en
               
               
                  
                     (4)
                  
                        Bħalissa qed isir tali negozjar ma’ ħames pajjiżi tal-Lvant u n-Nofsinhar tal-Afrika (ESA) fil-kuntest tal-“approfondiment” tal-Ftehim ta’ Sħubija Ekonomika eżistenti.
               
               
                  
                     (5)
                  
                        L-Artikolu 21(2)(e) TUE
               
               
                  
                     (6)
                  
                        Il-Komunikazzjoni Konġunta tal-2020 Lejn Strateġija komprensiva mal-Afrika 
                  https://eur-lex.europa.eu/legal-content/MT/TXT/PDF/?uri=CELEX:52020JC0004&from=MT
                   
               
               
                  
                     (7)
                  
                        https://trade.ec.europa.eu/consultations/index.cfm?consul_id=266
               
               
                  
                     (8)
                  
                        
                  http://ec.europa.eu/trade/trade-policy-and-you/expert-groups/
                   
               
               
                  
                     (9)
                  
                        
                  http://trade.ec.europa.eu/civilsoc/meetdetails.cfm?meet=11531
                   
               
               
                  
                     (10)
                  
                        Ara Retention and Expansion of Foreign Direct Investment, Political Risk and Policy Responses [Iż-Żamma u l-Espansjoni tal-Investiment Dirett Barrani, ir-Riskju Politiku u r-Rispons ta’ Politika, dokument bl-Ingliż] Il-Bank Dinji 
                  http://documents1.worldbank.org/curated/en/387801576142339003/pdf/Political-Risk-and-Policy-Responses.pdf
                    
               
               
                  
                     (11)
                  
                        Id-Deċiżjoni tal-Kunsill (UE) 2020/13 tad-19 ta’ Diċembru 2019 li temenda d-direttivi ta’ negozjar għan-negozjati ta’ Ftehimiet ta’ Sħubija Ekonomika mal-pajjiżi u r-reġjuni Afrikani, tal-Karibew u tal-Paċifiku, sa fejn dawn jaqgħu taħt il-kompetenza tal-Unjoni (ĠU L 6, 10.1.2020, p. 101).